Lauri Kettunen

Lauri Einari Kettunen (10. september 1885 Joroinen – 26. veebruar 1963 Helsingi) oli silmapaistev soome murrete ja läänemeresoome keelte uurija. Oma karjääri jooksul töötas Kettunen muuhulgas Tartu Ülikooli ja Helsingi Ülikooli professorina.

Õpinguaeg

Kettunen sündis põllumehe pojana Joroineni kihelkonnas. 1905. aastal lõpetas Kuopio Soome Ühiskooli, misjärel hakkas Helsingi ülikoolis õppima soome keelt ja sugulaskeeli. Tollal õpetas Kettust teiste seas tuntud fennist professor E. N. Setälä.
1908. aastal pärast kolme aastat õpinguid kirjutas Kettunen kandidaadiuurimuse soome keele ja kirjanduse erialal. Samal aastal külastas ta esimest korda Eestit. Litsentsiaadiks sai ta 1912. aastal ja aasta hiljem kaitses doktoriväitekirja. Doktoriväitekiri käsitles eesti keele Kodavere murraku häälikuajalugu ("Lautgeschichtliche Untersuchung über den kodaferschen Dialekt").

Akadeemiline karjäär

1914. aastal sai Kettunen Helsingi Ülikooli soome keele dotsendiks. Aastail 1920–1925 tegutses ta Tartu Ülikooli läänemeresoome keelte professorina. 
Seejärel töötas Kettunen Helsingi Ülikooli soome filoloogia dotsendina. 1929. aastal nimetati Kettunen Helsingi Ülikooli läänemeresoome keelte professoriks. Selles ametis oli ta 1938. aastani. Ametikoht muudeti 1939. aasta algusest eesti ja lähisugukeelte professuuriks. Sellest ametist jäi Kettunen pensionile 1953. aastal. Palgata puhkuste ajal tegutses ta aastatel 1935–1937 ja 1941–1944 õppejõuna Budapestis Eötvösi kolledžis.
Lauri Kettunen osales aktiivselt Kotikielen Seura, Soome-Ugri Seltsi ja Soome Kirjanduse Seltsi tegevuses. Ta oli 1920. aastal loodud Akadeemilise Emakeele Seltsi asutajate seas ja aastail 1920–1924 seltsi esimees. 1959. aastal sai Kettunen Soome Teaduste Akadeemia auhinna (500 000 marka) tunnustusena teenete eest läänemeresoome keelte uurijana.
Kettusel olid sageli väga selged seisukohad ja ta vaidles korduvalt Lauri Hakulisega muu hulgas keeleajaloo teemadel. Rohkem kui ühes vaidlusküsimuses on alles hilisem uurimistöö suutnud näidata "rabulist Kettuse" seisukoha õigsust. Keelekorralduses esindas Kettunen sageli vabameelsemat seisukohta kui Hakulinen ja E. A. Saarimaa, kelle õpiku "Hyvää ja huonoa suomea" vastukaaluks kirjutas Kettunen õpiku "Hyvää vapaata suomea".

Ekspeditsioonid

Hõimurahvaste kultuur ja selle arendamine oli Lauri Kettuse südameasi. Oma karjääri jooksul reisis Kettunen palju läänemeresoome keeli rääkivate rahvaste juurde, kogudes keelenäiteid. Kettunen külastas oma reisidel eestlasi, vadjalasi, vepslasi, liivlasi ja karjalasi ning samuti Värmlandi metsasoomlasi Rootsis.
1920. aastate lõpus ja 1930ndatel reisis Lauri Kettunen Soomes, uurides soome murdeerinevusi ja kaardistades murdealasid. Töö oli tohutu, sest Kettuse eesmärgiks oli külastada pea kõiki Soome kihelkondi. Kettunen intervjueeris inimesi nende kodudes, aga ka vanadekodudes ja vanglates. Reisides liikus Kettunen jalgratta, suuskade, mootorratta ja hiljem autoga.
Uurimistöö tulemusena valminud "Murrekartasto" sisaldab 213 tähtsama murdenähtuse levikut näitavat kaarti. Hilisemad lühendatud trükid sisaldavad 64 kaarti.

Pere ja vaba aeg

Lauri Kettusel ja tema naisel Hiljal oli kolm last, kellest kaks surid noorelt.
Lisaks teaduslikule karjäärile harrastas Lauri Kettunen ilukirjandust. Ta kirjutas proosat, luulet ja näidendeid. Osa Kettuse ilukirjanduslikust loomingust avaldati varjunime Toivo Hovi all. Kettunen tõlkis soome keelde eesti luuletaja Bernard Kangro luuletusi ja kirjutas ise eestikeelse luulekogu "Südame sillad" (1960). Ta oli ka teosoofia toetaja.
Kettunen on maetud Helsingisse Hietaniemi kalmistule.

Mälestuse jäädvustamine

Tartu Ülikooli peahoone auditooriumis 139 asub Lauri Kettuse bareljeef.
2005. aastal toimus Tartus ettekandekoosolek Lauri Kettunen 120.